Uredba Komisije (ES) št. 1914/2003

z dne 30. oktobra 2003

o spremembi Uredbe (ES) št. 1488/2001 o določitvi predpisov za uporabo Uredbe Sveta (ES) št. 3448/93 v zvezi z vključitvijo določenih količin nekaterih osnovnih proizvodov, navedenih v Prilogi I k Pogodbi o ustanovitvi Evropske skupnosti, v postopke aktivnega oplemenitenja brez predhodne preučitve gospodarskih razmer

KOMISIJA EVROPSKIH SKUPNOSTI JE –

ob upoštevanju Uredbe Sveta (ES) št. 3448/93 z dne 6. decembra 1993 o določitvi trgovinskih režimov za nekatero blago, pridobljeno s predelavo kmetijskih proizvodov [1], kakor je bila nazadnje spremenjena z Uredbo (ES) št. 2580/2000 [2], in zlasti tretjega pododstavka člena 11(1) Uredbe,

ob upoštevanju naslednjega:

(1) Člen 11(1) Uredbe (ES) št. 3448/93 določa, da je treba gospodarske razmere, določene v členu 117(c) Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti [3], kakor je bila nazadnje spremenjena z Uredbo (ES) št. 2700/2000 Evropskega parlamenta in Sveta [4], šteti, da so izpolnjene, za vključitev določenih količin nekaterih osnovnih proizvodov v postopke aktivnega oplemenitenja za uporabo pri proizvodnji blaga. Podrobna pravila za uporabo navedene določbe, s katero je mogoče določiti osnovne kmetijske proizvode, ki se lahko vključijo v postopke aktivnega oplemenitenja, in preveriti ter načrtovati njihove količine, je treba sprejeti v skladu s členom 16 Uredbe (ES) št. 3448/93.

(2) Uredbo Komisije (ES) št. 1488/2001 [5] je treba spremeniti, da se podrobneje pojasni, da pri določanju osnovnih kmetijskih proizvodov, ki se vključijo v postopke aktivnega oplemenitenja, in preverjanju ter načrtovanju njihovih količin, veljajo postopki, določeni v členu 16 Uredbe (ES) št. 3448/93.

(3) Ukrepi, predvideni s to uredbo, so v skladu z mnenjem Upravljalnega odbora za horizontalna vprašanja v zvezi s trgovino s predelanimi kmetijskimi proizvodi, ki niso navedeni v Prilogi I k Pogodbi –

SPREJELA NASLEDNJO UREDBO:

Člen 1

Uredba (ES) št. 1488/2001 se spremeni na naslednji način:

1. Člen 2(2) se nadomesti z naslednjim:

"2. Če ocenjeni znesek, ki je potreben za nadomestila, presega razpoložljiva sredstva, se količine različnih proizvodov, kot so opredeljeni z njihovo osemmestno oznako kombinirane nomenklature, določijo v skladu s členom 11(1) Uredbe (ES) št. 3448/93 s pomočjo bilance."

2. V členu 22 se drugi odstavek nadomesti z naslednjim:

"Kadar se ocenjuje, da je znesek dolgovanih nadomestil višji od razpoložljivih finančnih sredstev, in ob upoštevanju količin, ki so že bile dodeljene s potrdili, ter neuporabljenih količin, o katerih je Komisija bila obveščena v skladu s členom 25 te uredbe, se preostala količina, ki je na voljo za vsak osnovni proizvod, določi v skladu s členom 11(1) Uredbe (ES) št. 3448/93. Navedene količine morajo biti drugič objavljene v Uradnem listu Evropske unije najpozneje 31. januarja vsako leto in tretjič najpozneje 31. maja vsako leto."

3. Člen 24 se nadomesti z naslednjim:

"Člen 24

Nujna izdaja potrdil AO

Med proračunskim letom se lahko ob upoštevanju količin, ki so že bile dodeljene s potrdili, in neuporabljenih količin, o katerih je bila Komisija obveščena v skladu s členom 25 te uredbe, preostala količina, ki je na voljo za vsak osnovni proizvod z osemmestno oznako nomenklature, zaradi nujnosti določi v skladu s členom 11(1) Uredbe (ES) št. 3448/93. Navedena količina se objavi v Uradnem listu Evropske unije. Uporabljajo se določbe člena 23(2) do (5) te uredbe."

Člen 2

Ta uredba začne veljati sedmi dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju, 30. oktobra 2003

Za Komisijo

Erkki Liikanen

Član Komisije

[1] UL L 318, 20.12.1993, str. 18.

[2] UL L 298, 25.11.2000, str. 5.

[3] UL L 302, 19.10.1992, str. 1.

[4] UL L 311, 12.12.2000, str. 17.

[5] UL L 196, 20.7.2001, str. 9.

--------------------------------------------------